**ΣΥΛΛΟΓΟΣ ΓΟΝΕΩΝ ΚΑΙ ΚΗΔΕΜΟΝΩΝ 1ΟΥ ΔΗΜΟΤΙΚΟΥ ΣΧΟΛΕΙΟΥ ΧΩΡΑΣ ΚΑΛΥΜΝΟΥ**

ΕΚΛΟΓΕΣ ΓΙΑ ΤΗΝ ΑΝΑΔΕΙΞΗ ΝΕΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ

Αγαπητοί γονείς & Κηδεμόνες,

Τα ελάχιστα μέλη-γονείς του σχολείου που απέμειναν στο Σύλλογό μας, μετά την αποφοίτηση των παιδιών των υπολοίπων, μας υποχρεώνουν να προχωρήσουμε σε εκλογές για την ανάδειξη ενός νέου διοικητικού συμβουλίου.

Καλούμε όσες και όσους ενδιαφέρεστε να είστε υποψήφιοι και υποψήφιες στις εκλογές, να ενημερώσετε **μέχρι την Πέμπτη 22 Νοεμβρίου** τον Διευθυντή κ. Κόκκινο Νομικό για την επιθυμία σας.

**Οι εκλογές έχουν προγραμματιστεί για τη Δευτέρα 26 Νοεμβρίου.** Καλούμε όλους τους γονείς να αφιερώσετε ελάχιστα λεπτά χρόνου κατά την προσέλευση (το πρωί 8-9 π.μ.) ή κατά την παραλαβή των παιδιών (το μεσημέρι 12:30-1:30 μ.μ.), για να ψηφίσετε στην αίθουσα εκδηλώσεων, προκειμένου η διαδικασία να στεφθεί με επιτυχία.

Πιστεύουμε πως το έργο του Συλλόγου και οι δράσεις του τα τελευταία χρόνια βοήθησαν ποικιλοτρόπως τη λειτουργία του αγαπημένου μας σχολείου και κατά συνέπεια τις συνθήκες για την πολύπλευρη εκπαίδευση των παιδιών μας.

Θέλουμε να σας ευχαριστήσουμε για την στήριξη που είχαμε από όλους σας, όπως την εκφράσατε με τη συμμετοχή σας στις δράσεις και τις εκδηλώσεις μας. Δεν θεωρούμε ότι χάσαμε κάτι από τη ζωή μας ή από τον ελεύθερο χρόνο μας. Αντιθέτως, η επαφή μας με το σχολείο, στο οποίο οι περισσότεροι από εμάς υπήρξαμε μαθητές και μαθήτριες, μάς έκανε καλύτερους ανθρώπους και οι όμορφες αναμνήσεις από την παρουσία μας στον ιερό αυτό χώρο θα μας συντροφεύουν για πάντα. Αμοιβή για τον κόπο μας είναι τα χαμόγελα που σκορπίζουν οι μικρούληδές μας, σε ένα σχολικό περιβάλλον φιλόξενο, χαρούμενο και ασφαλές.

Όσοι από εμάς αποχωρίσουμε, θα συνεχίσουμε να είμαστε πάντα κοντά στο σχολείο, προσφέροντας την στήριξή μας με όλες μας τις δυνάμεις. Σας ζητάμε να σταθείτε δίπλα στο νέο Συμβούλιο και να βοηθήσετε με όποιον τρόπο μπορείτε τη λειτουργία του. Η υλοποίηση των στόχων ενός Συλλόγου Γονέων και Κηδεμόνων, και μάλιστα ενός τόσο μεγάλου σχολείου, επιτυγχάνεται μόνον με προσπάθεια συλλογική. Γνωρίζουμε ότι όλες οι οικογένειες αντιμετωπίζουν λιγότερο ή περισσότερο τα δικά τους προβλήματα και ο χρόνος που απομένει μετά τις υποχρεώσεις μας είναι λιγοστός. Θα πρέπει, όμως, να θυμόμαστε πάντα πως ό,τι θετικό κάνουμε για το σχολείο είναι ένα μικρό δώρο στα ίδια μας τα παιδιά, για τα οποία όλοι αγωνιζόμαστε και μοχθούμε καθημερινά. Συνεπώς, η προσφορά προς το σχολείο είναι τελικά προσφορά στα παιδιά μας, στις ίδιες μας τις οικογένειες, στην κοινωνία και στην πατρίδα μας.

Σας ευχόμαστε υγεία και οικογενειακή ευτυχία.

 εκ μέρους του απερχόμενου Διοικητικού Συμβουλίου

 Αλαχιώτης Στέλιος

 Χώρα, 19 Νοεμβρίου 2018